บลจ.กิมเอ็งรอหุ้นพันจุดตั้งกองทุนซื้อ
บลจ.กิมเอ็ง นัดพบดัชนี 1,000 จุด เล็งออกกองทุนหุ้น 500 ล้านบาท “ฟินันซ่า” ส่งตราสารหนี้ 3 เดือนขาย จ่าย 3.25% ต่อปี
8 มี.ค. 2555

บลจ.กิมเอ็ง นัดพบดัชนี 1,000 จุด เล็งออกกองทุนหุ้น 500 ล้านบาท “ฟินันซ่า” ส่งตราสารหนี้ 3 เดือนขาย จ่าย 3.25% ต่อปี
นายไววิทย์ อุทัยเฉลิม ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กิมเอ็ง เปิดเผยว่า การจัดตั้งกองทุนหุ้นยังอยู่ในแผนที่จะเสนอขายภายในปีนี้ เพื่อเป็นทางเลือกให้แก่ผู้ลงทุน แต่มองว่าขณะนี้ยังไม่ใช่จังหวะเหมาะสม เนื่องจากดัชนีราคาหุ้นปรับตัวสูงเกินไป 
“เชื่อว่าดัชนีหุ้นจะมีการปรับตัวลงอีกรอบและจะเป็นจังหวะเสนอขาย เพราะดัชนีหุ้นไทยมีลักษณะขึ้นลงเป็นรอบๆ โดยมองว่าระดับดัชนีเหมาะสมคือบริเวณ 1,000 จุด และคาดว่าดัชนีหุ้นไทยไม่น่าจะลงไปต่ำที่ระดับ 700-800 จุดอีกแล้ว เนื่องจากค่าเงินบาทแข็งค่าขณะที่เศรษฐกิจ สหรัฐและยุโรปยังไม่ดีนัก” นายไววิทย์ กล่าว
สำหรับกองทุนหุ้นเป็นหนึ่งในแผนขยายสินทรัพย์รวมของบริษัทแตะ 1 หมื่นล้านบาทภายในปีนี้ ซึ่งเพิ่มขึ้นหลายเท่าตัวจากปีที่ผ่านมามีสินทรัพย์เพียง 380 ล้านบาท ซึ่งปัจจุบันยังมีกองทุนเปิดกิมเอ็งบริหารเงินเพียงกองเดียว
สำหรับกองทุนหุ้นถือรวมในเป้าหมายสินทรัพย์ภายใต้การบริหารของบริษัท 1 หมื่นล้านบาท ภายในปีนี้เพิ่มขึ้นหลายเท่าตัวจากปีที่ผ่านมามีเพียง 380 ล้านบาท
ด้านนายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า จากแนวโน้มเศรษฐกิจคาดว่าโอกาสที่ธนาคารแห่งประเทศไทย (ธปท.) จะลดดอกเบี้ยนโยบายลงเป็นไปได้ยากมาก และในช่วงปลายปี 2555 มี ความเป็นไปได้ที่ ธปท.อาจจะต้องกลับมาขึ้นดอกเบี้ยนโยบาย เพราะปัญหาแรงกดดันของเงินเฟ้อ 
“เราคาดว่ารัฐบาลคงจะพยายามอย่างเต็มที่ในการตรึงอัตราดอกเบี้ยในปัจจุบันให้นานที่สุด เพื่อไม่ให้เป็นการเพิ่มภาระต่อประชาชน ดังนั้นในภาวะที่อัตราดอกเบี้ยยังอยู่ในช่วงทรงตัว แต่มีแนวโน้มที่จะปรับขึ้นในอนาคต การลงทุนในระยะเวลาสั้นๆ ประมาณ 3-6 เดือน จะทำให้ผู้ลงทุนไม่เสียโอกาสในการสร้างผลตอบแทนที่ดี หากมีการปรับเพิ่มขึ้นของอัตราดอกเบี้ยในระยะถัดไป” นายธีรพันธุ์ กล่าว 
บลจ.ฟินันซ่า แนะนำกองทุนตราสารหนี้ระยะสั้น กองทุนเปิดฟินันซ่าตราสารหนี้พลัส โรล โอเวอร์ 3 เดือน 1 (FAM FIPR3M1) จะเปิดเสนอขายครั้งแรก (ไอพีโอ) ตั้งแต่วันที่ 5-12 มี.ค. 2555 ประมาณการผลตอบแทนที่ 3.25% ต่อปี ลงทุนขั้นต่ำ 2,000 บาท 
กองทุนจะพิจารณาลงทุนในตราสารแห่งหนี้ ตราสารทางการเงินและหรือเงินฝากของภาครัฐและเอกชน ทั้งในประเทศและต่างประเทศ โดยจะเปิดให้มีการซื้อและขายคืนหน่วยลงทุนทุกๆ 3 เดือน
“กองทุนนี้เหมาะสำหรับผู้ลงทุนที่ต้องการลงทุนระยะสั้นในตราสารหนี้ภาครัฐและภาคเอกชน และหรือเงินฝากทั้งในประเทศและต่างประเทศ และมีโอกาสรับผลตอบแทนที่สูงกว่าเงินฝากธนาคารในระยะเวลา 3 เดือนสำหรับการลงทุนแต่ละรอบ และหากกองทุนมีการลงทุนในต่างประเทศ ก็จะป้องความเสี่ยงจากอัตราแลกเปลี่ยนเต็มจำนวน” นายธีรพันธุ์ กล่าว